**Încă o ninsoare**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E făurar precum un dans pe sârmă,

Iarna curtează câte-un strop de soare,

Dar îl ascunde-n palmă, tot la cârmă

Vrea să rămână, încă o ninsoare

Bate la ușă cu mănușa groasă,

Ne-amenință cu viscol, parcă-n glumă,

Că primăvara-i suplă, dar sfioasă,

Nu-ncalcă des a iernilor cutumă.

Ce să mă fac până-nfloresc magnolii

Pe strada mea și în livada ninsă?

Aștept la geam să își trimită solii

O primăvară din povești desprinsă.

- E-o zi primăvăratică, iubirea

Dansează pe alei în rochie scurtă

În jurul ei stârnind nemulţumirea

Acestei ierni ce-şi decoreaz-o iurtă

Cu blănuri de omăt... Pervazul vremii

E încă nins, dar razele de soare

Cad instinctiv, parcă-i oferă premii

Lui Mărţişor. Ce plină de culoare

Va fi-n curând povestea primăverii,

Mai e un pas, iubite, numai unul,

Şi-acolo-n raiul tău, sub floare merii

Vor ține-ascuns şi dorul meu, nebunul.

Ioan Grigoraș Liliana Trif